****

**Cyhoeddir yr Hysbysiad Statudol hwn gan Gyngor Bwrdeistref Sirol Castell-nedd Port Talbot, Canolfan Ddinesig, Port Talbot. SA13 1PJ**

**HYSBYSIR** trwy hyn, yn unol ag Adran 41 a 43 o Ddeddf Safonau a Threfniadaeth Ysgolion (Cymru) 2013 a'r Côd Trefniadaeth Ysgolion, fod Cyngor Bwrdeistref Sirol Castell-nedd Port Talbot (a elwir "y cyngor" o hyn ymlaen) ar ôl ymgynghori â'r bobl angenrheidiol, yn cynnig:

* Sefydlu ysgol gynradd cyfrwng Cymraeg newydd yn Nheras Sant Ioan, Mynachlog Nedd, Castell-nedd, SA10 7ND

Cynhaliwyd cyfnod o ymgynghori gan y cyngor cyn penderfynu cyhoeddi'r cynnig hwn. Mae adroddiad ymgynghori sy'n cynnwys crynodeb o'r materion a godwyd gan ymgyngoreion, ymateb y cyngor i'r ymholiadau hyn a barn Estyn ar cael ar wefan y cyngor o dan dudalen adroddiadau'r Rhaglen Gwella Ysgolion Strategol neu yn y ddolen hon <https://www.npt.gov.uk/33347>

Cynigir rhoi'r cynnig ar waith ar y **1af o Ionawr 2023.**

Bydd yr ysgol newydd arfaethedig yn ysgol egin gynradd gymunedol cyfrwng Cymraeg. Bydd yr ysgol yn agor ar gyfer disgyblion meithrin rhan-amser ym mis Ionawr 2023 gyda'r garfan gyntaf o ddisgyblion derbyn llawn amser yn cael eu derbyn ym mis Medi 2023.

Y cyngor fydd yr awdurdod derbyn. Ni chynigir y bydd y trefniadau derbyn i'r ysgol gynradd newydd yn gwneud unrhyw ddarpariaeth ar gyfer dethol drwy ddawn neu allu.

Bydd yr ysgol newydd yn darparu ar gyfer hyd at 210 o ddisgyblion oedran cynradd llawn amser a 45 o ddisgyblion oedran meithrin rhan-amser erbyn mis Medi 2029.


Y nifer derbyn ar gyfer disgyblion 4 oed yn yr ysgol gynradd newydd yn ystod blwyddyn gyntaf rhoi’r cynnig ar waith fydd 30.

Gwneir trefniadau trafnidiaeth yn unol â Pholisi Teithio o'r Cartref i'r Ysgol y cyngor.

Gall pobl wrthwynebu'r cynnig o fewn 28 niwrnod ar ôl dyddiad cyhoeddi'r cynnig hwn, sef erbyn **27ain Gorffennaf, 2022.**

Dylid anfon gwrthwynebiadau at y Cyfarwyddwr Addysg, Hamdden a Dysgu Gydol Oes (at sylw tîm y Rhaglen Strategol Gwella Ysgolion) yng Nghanolfan Ddinesig Port Talbot SA13 1PJ neu e-bostio [ssip@npt.gov.uk](mailto:ssip@npt.gov.uk).

Llofnodwyd:



Andrew Thomas, Cyfarwyddwr Addysg, Hamdden a Dysgu Gydol Oes

**Dyddiad: 30ain Mehefin 2022.**

**Nodiadau Esboniadol:**

(Nid yw'r nodyn hwn yn rhan o'r Hysbysiad ond fe'i cynigir fel esboniad)

1. Mae ysgol egin yn fodel y gellir ei ddefnyddio wrth sefydlu ysgol newydd i ganiatáu i'r cyfleusterau a'r staff gael eu defnyddio'n effeithlon tra bo'r ysgol yn tyfu i'w llawn botensial. Mae'r ysgol yn agor i ddechrau gyda dosbarth Meithrin yn unig, ac yna ychwanegir grŵp blwyddyn bob blwyddyn academaidd nes bod y garfan dderbyn gyntaf yn cyrraedd Blwyddyn 6.
2. Nodir y rhesymau dros y cynnig yn y ddogfen ymgynghori sydd ar gael ar wefan y cyngor o dan dudalen ymgynghori'r Rhaglen Gwella Ysgolion Strategol neu drwy'r ddolen ganlynol: [**https://www.npt.gov.uk/1891**](https://www.npt.gov.uk/1891)

(iii)Mae Polisi Cludiant Ysgol yr awdurdod ar gael ar wefan y cyngor: www.npt.gov.uk neu mae ar gael o'r Ganolfan Ddinesig, Port Talbot SA13 1PJ.

(iv) Mae copïau caled neu fersiynau amgen o’r holl ddogfennaeth ar gael ar gais gan y Tîm Strategol Gwella Ysgolion, Adran Addysg, 2il Lawr, Canolfan Ddinesig Port Talbot, Port Talbot.